বদরুদ্দোজা বুলু, পার্বতীপুর প্রতিনিধি,চিলাহাটি ওয়েব : পার্বতীপুরে নানা কর্মসূচির মধ্য দিয়ে সমগ্র উপজেলায় বুধবার জাতীয় শোক দিবস পালিত হয়েছে। বাঙালি জাতির জনক বঙ্গবন্ধু শেখ মুজিবর রহমানের ৪৩তম শাহাদত বার্ষিকী উপলক্ষে আদর্শ ডিগ্রী কলেজে সকাল ১১টায় উপজেলা আওয়ামীলীগ আয়োজিত আলোচনসভায় প্রধান অতিথি হিসেবে বক্তব্য রাখেন সরকারের প্রাথমিক ও গণশিক্ষা মন্ত্রী অ্যাডভোকেট মোস্তাফিজুর রহমান এমপি। উপজেলা আওয়ামীলীগের সভাপতি হাফিজুল ইসলামের সভাপতিত্বে সভায় বক্তব্য দেন সাধারণ সম্পাদক মোঃ রেজাউল করিম, যুগ্ম সম্পাদক অ্যাডঃ সৈয়দুল আলম শান্তু, আমজাদ হোসেন প্রমুখ। আলোচনাসভা শেষে একটি শোক র‌্যালী কলেজ থেকে বের হয়ে দলীয় কার্যালয়ে গিয়ে শেষ হয়। প্রাথমিক ও গণশিক্ষা মন্ত্রী মোস্তাফিজুর রহমান এমপি এখানে নব নির্মিত আওয়ালীলীগ কার্যালয়ের ভবন উদ্বোধন করেন। এদিকে,উপজেলা আওয়ামীলীগের ধর্ম বিষয়ক সম্পাদক ও পৌর আওয়ামীলীগের সাবেক সভাপতি মোঃ আক্তার হোসেন প্রতিবারের ন্যায় এবারেও পৃথকভাবে বঙ্গবন্ধু শেখ মুজিবর রহমানের শাহাদত বার্ষিকী পালন করেছেন। তার নিজস্ব ব্যবসা প্রতিষ্ঠান লাকি বোর্ডিংয়ে কোরআনখানি, আলোচনাসভা, বিশেষ মোনাজাত ও গরীব দুখি মানুষের মাঝে খাবার বিতরণের মধ্য দিয়ে দিবসটি পালন করেন তিনি।